钦定古今图书集成/明伦汇编/官常典/第718卷 > 冯慈明
## 钦定古今图书集成/明伦汇编/官常典/第718卷 > 冯慈明

按《隋书诚节传》：“慈明字无佚，信都长乐人也。父子琮，
仕齐，官至尚书右仆射。慈明在齐，以戚属之故，年十
四，为淮阳王开府参军事，寻补司州主簿，进除中书
舍人。周武平齐，授帅都督。高祖受禅，开三府官，除司
空司仓参军事，累迁行台礼部侍郎。晋王广为并州
总管，盛选寮属，以慈明为司士。后历吏部员外郎，兼”
内史舍人。炀帝即位，以母忧去职。帝以慈明始事藩
邸，后更在台，意甚衔之。至是谪为伊吾镇副。未之官，
转交阯郡丞。大业九年，被征入朝。时兵部侍郎斛斯
政亡奔高丽，帝见慈明，深慰勉之。俄拜尚书兵曹郎，
加位朝请大夫。十三年，摄江都郡丞事。李密之逼东
都也，诏令慈明安集瀍、洛，追兵击密，至鄢陵，为密党
崔枢所执。密延慈明于坐，劳苦之，因而谓曰：“隋祚已
尽，区宇沸腾，吾躬率义兵，所向无敌。东都危急，计日
将下。今欲率四方之众，问罪于江都，卿以为何如？”慈
明答曰：“慈明直道事人，有死而已。不义之言，非所敢
对。”密不悦，冀其后改，厚加礼焉。慈明潜使人奉表江
都，及致书东都留守，论贼形势，密知其状，又义而释
之。出至营门，贼帅翟让怒曰：“尔为使人，为我所执。魏
公相待至厚，曾无感戴，宁有畏乎？”慈明勃然曰：“天子
使我来，正欲除尔辈，不图为贼党所获。我岂从汝求
活耶！欲杀但杀，何须骂詈。”因谓群贼曰：“汝等本无恶
心，因饥馑逐食至此，官军且至，早为身计。”让益怒，于
是乱刀斩之，时年六十八。梁郡通守杨汪上状，帝叹
惜之，赠银青光禄大夫，拜其二子惇、怦俱为尚书承
务郎。王充推越王侗为主，重赠柱国、户部尚书、昌黎
郡公，谥曰壮武。

===松赟===按《隋书诚节传》：“北海松赟，性刚烈，重名义，为石门府
队正。大业末，有贼杨厚拥徒作乱，来攻北海县，赟从
郡兵讨之。赟轻骑觇贼，为厚所获。厚令赟谓城中云：
‘郡兵已破，宜早归降’。赟伪许之。既至城下，大呼曰：‘我
是松赟，为官军觇贼，邂逅被执，非力屈也。今官军大
来，并已至矣。贼徒寡弱，旦暮禽剪，不足为忧’。贼以刀”
筑赟口，引之而去，殴击交下。赟骂厚曰：“老贼何敢致
辱贤良，祸自及也。”言未卒，贼已斩断其腰。城中望之，
莫不流涕扼腕，锐气益倍，北海卒完。炀帝遣户曹郎
郭子贱讨厚，破之。以赟亡身殉节，嗟悼不已，上表奏
之，优诏褒扬，赠朝散大夫、本郡通守。